แนวร่วมปิตุภูมิ (ออสเตรีย)

| แนวร่วมปิตุภูมิ Vaterländische Front |
| --- | --- |

ชื่อย่อ: VF
ผู้นำกลาง: เอ็งเงิลแบร์ท ด็อลฟูส (ค.ศ. 1933–1934) แอ็นสท์ รือดีเกอร์ ชตาเริมแบร์ค (ค.ศ. 1934–1936)
คำขวัญ: "Österreich, erwache!" (ออสเตรีย จงตื่นเถิด!)
ก่อตั้ง: 20 พฤษภาคม ค.ศ. 1933 (1933-05-20)
ถูกแบน: 13 มีนาคม ค.ศ. 1938 (1938-03-13)
รวมตัวกับ: พรรคสังคมคริสตชน, ลันท์บันท์ ไฮม์แวร์ และกลุ่มอื่น ๆ
ที่ทำการ: อัมฮ็อฟ 4 เวียนนา สหพันธรัฐออสเตรีย
ฝ่ายเยาวชน: เอิสเตอร์ไรชิชยุงว็อล์ค
กองกำลังกึ่งทหาร: ชตรุมคอร์
สมาชิกภาพ: 3,000,000 คน (ป. ค.ศ. 1937)
อุดมการณ์:  ลัทธิฟาสซิสต์ออสเตรีย (อนุรักษนิยมแบบอำนาจนิยม) การเน้นความคลั่งชาติ  ชาตินิยมออสเตรีย  ลัทธิอิงสามัญชนฝ่ายขวา  การเมืองโรมันคาทอลิก  ชาตินิยมคริสตชน  รัฐบรรษัทนิยม  หลักคำสอนสังคมคาทอลิก  ฟาสซิสต์ศาสนจักร 
จุดยืน: ฝ่ายขวา สู่ขวาจัด[ต้องการอ้างอิง]
ศาสนา: โรมันคาทอลิก
สี:   สีแดง   สีเขียว   สีขาว
เพลง: ลีดเดอร์จูเกินท์ [de]
ธงประจำพรรค
  ธงรูปแบบอื่น:    
การเมืองออสเตรีย   รายชื่อพรรคการเมือง การเลือกตั้ง
แนวร่วมปิตุภูมิ (เยอรมันแบบออสเตรีย: Vaterländische Front; อักษรย่อ: VF) เป็นองค์กรทางการเมืองฝ่ายขวา อนุรักษนิยม ชาตินิยม และบรรษัทนิยม ที่ปกครองประเทศออสเตรียในระหว่าง ค.ศ. 1933–1938 โดยองค์กรได้อ้างตนเป็นขบวนการไม่ฝักใฝ่ฝ่ายใด และมีจุดมุ่งหมายเพื่อรวมประชากรออสเตรียทั้งปวง และเอาชนะความแตกแยกทางการเมืองและสังคม แนวร่วมปิตุภูมิก่อตั้งขึ้นเมื่อวันที่ 20 พฤษภาคม ค.ศ. 1933 โดยนายกรัฐมนตรีจากพรรคสังคมคริสตชน เอ็งเงิลแบร์ท ด็อลฟูส ในฐานะพรรคการเมืองตามกฎหมายเพียงหนึ่งเดียวของประเทศ โดยองค์กรได้รับการจัดระเบียบตามแนวทางของลัทธิฟาสซิสต์อิตาลีและสอดคล้องกับหลักการของโรมันคาทอลิก อีกทั้งยังไม่สนับสนุนการเหยียดเชื้อชาติเหมือนอย่างที่ฟาสซิสต์อิตาลีทำในภายหลังด้วย แนวร่วมปิตุภูมิสนับสนุนชาตินิยมออสเตรีย และความเป็นเอกราชจากเยอรมนีบนพื้นฐานแห่งการปกป้องเอกลักษณ์ทางศาสนาแบบคาทอลิกออสเตรียจากสิ่งที่พวกเขาพิจารณาว่าเป็นรัฐเยอรมันโปรเตสแตนท์
แนวร่วมปิตุภูมิเกิดจากการรวมตัวของพรรคสังคมคริสตชนของด็อลฟูส สันนิบาตกสิกรรมลันท์บันท์ และกองกำลังกึ่งทหารฝ่ายขวาไฮม์แวร์ ซึ่งทั้งหมดนี้ล้วนแล้วแต่ต่อต้านลัทธิมากซ์ ทุนนิยมแบบปล่อยให้ทำไป และประชาธิปไตยเสรีนิยมทั้งสิ้น องค์กรได้ก่อตั้งระบอบอำนาจนิยมและบรรษัทนิยมในสหพันธรัฐออสเตรีย ซึ่งเป็นที่รู้จักกันในภาษาเยอรมันว่า Ständestaat ("รัฐบรรษัทนิยม") สำหรับมโนทัศน์การปกครองและสังคมขององค์กรดำเนินการตามอย่างหลักคำสอนทางสังคมในสารสันตะปาปากวาดราเจซิโมอันโน ค.ศ. 1931 ของสมเด็จพระสันตะปาปาปิอุสที่ 11 มีการสั่งห้ามและข่มเหงฝ่ายค้านทางการเมืองทั้งหมดของแนวร่วมปิตุภูมิ อันประกอบด้วยพรรคคอมมิวนิสต์ พรรคประชาธิปไตยสังคมนิยม (ซึ่งต่อสู้กับองค์กรในสงครามกลางเมืองเมื่อเดือนกุมภาพันธ์ ค.ศ. 1934) และพรรคนาซีออสเตรีย (ซึ่งต้องการรวมประเทศเข้ากับเยอรมนี) เมื่อนายกรัฐมนตรีด็อลฟูสถูกนักการเมืองนาซีลอบสังหารในเดือนกรกฎาคม ค.ศ. 1934 ตำแหน่งหัวหน้าแนวร่วมและนายกรัฐมนตรีออสเตรียจึงได้รับการสืบต่อโดยควร์ท ชุชนิค ผู้ซึ่งปกครองประเทศจนกระทั่งพวกนาซีบังคับให้เขาลาออกในวันที่ 11 มีนาคม ค.ศ. 1938 และออสเตรียจึงถูกผนวกรวมกับเยอรมนีนาซีในวันถัดมา
บทบาทของแนวร่วมปิตุภูมิเป็นที่ถกเถียงกันในประวัติศาสตร์นิพนธ์ออสเตรียช่วงหลังสงคราม โดยขณะที่นักประวัติศาสตร์จำนวนมากพิจารณาว่าองค์กรเป็นตัวแทนแห่งชาวออสเตรียและลัทธิฟาสซิสต์เคร่งศาสนจักรคาทอลิก (หรือที่เรียกว่า "ฟาสซิสต์ออสเตรีย") และมีส่วนต้องรับผิดชอบต่อความล้มเหลวของระบอบประชาธิปไตยเสรีนิยมในออสเตรีย นักประพันธ์ฝ่ายขวาจัดได้มองว่าองค์กรมีส่วนอย่างแข็งขันสำหรับการปกป้องเอกราชของประเทศและการต่อต้านระบอบนาซี
ผู้สนับสนุนชุชนิค (คนในรูปโปสเตอร์) กำลังรณรงค์เพื่อเอกราชของออสเตรียบนรถบรรทุกในเดือนมีนาคม ค.ศ. 1938 (ก่อนเหตุการณ์อันชลุสเพียงไม่นาน)